khistorydata/jeongjo-sjw-relations huggingface dataset:
정조 19년
傳于李勉兢曰咸平縣監留待未下直守令使之當日辭朝
정조 19년
李勉兢啓曰臣勉兢依定式進詣香室奉審香祝櫃祝板袱子則精潔之意敢啓傳曰知道
정조 19년
以前承旨成種仁狀啓領中樞府事金憙身病不得前進事啓判付內年老大臣之當暑撼頓致有吐瀉之愼節極用悶慮安心調理竢少間登程相當藥物令本道措備爾其傳諭于領府事爲旀諸相旣簉朝處義宜無異同則其所入城無關於偕來此時民邑之弊亦不可不念爾段先爲上來事回諭爲良如敎
정조 19년
以吏曹堂上拔望人參判洪明浩參議尹行恁徐榮輔等蕩滌傳旨傳于南公轍曰銓官與國子通淸分歧定式之後與前判異除非文學政事之出象拔類者不可破格俱兼前此鄭大容俱兼時欲爲釐正而未果其後李晩秀南公轍使之勿擬亦此意則徐榮輔以旣經大司成之人又復銓望者異於尹行恁之未經國子矣拔望之罪名雖蕩滌無得互擬之飭敎當令遵守徐榮輔勿擬於銓官之望若此則尹行恁之國子當如徐營輔南公轍之銓望此後申加嚴飭銓曹依此遵守無或竝通兩任互相往來俾責定制之效兼寓器使之義雖有出象拔類之入若非大臣銓官相議別薦切勿擧論以此傳敎書之官案無敢以一銓官意見輕易違越
정조 19년
南公轍啓曰諸臺申飭未下直守令署經事命下矣咸平縣監金箕憲兩司俱未署經除在外外未肅拜呈告人員竝卽牌招以爲署經之地何如傳曰允
정조 19년
傳于柳匡天曰禮曹參議前望單子入之
정조 19년
禮曹參議前望單子入之成德雨落點
정조 19년
柳匡天啓曰新除授禮曹參議成德雨方在罷散中何以爲之敢稟傳曰敍用
정조 19년
有政吏批判書尹蓍東參判黃昇源進參議未差行左承旨林濟遠進以韓興裕爲掌令申龜朝申光岳爲持平洪克浩爲獻納金銑嚴耆爲校理李貞運爲副修撰柳誨爲軍資判官李顯祿爲禁府都事校書副正字單李夢龍
정조 19년
兵批判書沈煥之參判李益運參議朴宗來病參知崔守魯入直進左副承旨李勉兢進副護軍洪景運副司直李肇源鄭尙愚徐有聞柳河源
정조 19년
以吏曹參議望筒傳于南公轍曰前望單子入之待下批牌招今番拔望付標皆蕩滌令銓官望不爲擧論日前次對始覺之亞銓三銓拔望諸人竝蕩滌付之望尾
정조 19년
吏曹參議前望單子入之韓用龜落點
정조 19년
南公轍啓曰大司憲權裕大司諫李殷模執義李景溟司諫申禹相掌令金星甲韓興裕持平申龜朝正言李東冕牌不進推考傳旨及罷職傳旨今方捧入而咸平縣監金箕憲署經命下之後無以備員擧行何以爲之敢稟傳曰行公臺諫皆稱情勢云與在外人員許遞今日政以在京無故人差出待下批牌招署經
정조 19년
傳于柳匡天曰在外吏曹參議許遞承旨及外任外擬入待下批牌招察任
정조 19년
吏批再政以成德雨爲吏曹參議朴宗來爲大司諫李萬榮爲執義鄭景祚爲司諫閔師宣爲掌令尹在陽爲持平金履喬爲獻納洪秉臣沈鎜爲正言
정조 19년
以吏曹參議成德雨牌不進罷職傳旨傳于柳匡天曰只推
정조 19년
以掌令韓興裕持平申龜朝牌不進罷職傳旨傳于柳匡天曰只推
정조 19년
南公轍啓曰咸平縣監金箕憲署經旣有成命而大司諫朴宗來執義李萬榮司諫鄭景祚掌令閔師宣正言洪秉臣牌不進罷職傳旨今方捧入而憲府則只有持平尹在陽諫院則正言沈鎜未署經只有獻納金履喬無以備員擧行何以爲之敢稟傳曰違牌臺諫只推待開門牌招其中諫長明當受香何敢違牌乎
정조 19년
傳于柳匡天曰滯囚可悶捧供後待判下今日內議處照律
정조 19년
柳匡天啓曰卽者議禁府都事來言時囚今日內議處照律事命下而判義禁洪秀輔病不進次堂例不得擧行云何以爲之敢稟傳曰令次堂擧行
정조 19년
傳于南公轍曰發遣吏郞諸執事淸齋與否摘奸以來
정조 19년
兵曹口傳政事副司正金處巖
정조 19년
李勉兢以弘文館言啓曰本館上番闕直事甚未安新除授校理嚴耆直爲牌招入直何如傳曰允
정조 19년
李勉兢以弘文館言啓曰新除授校理金銑時在江原道原州地副修撰李貞運時在京畿利川地經筵入番事緊請竝斯速乘馹上來事下諭答曰依啓
정조 19년
柳匡天以義禁府言啓曰平安監司金載瓚狀啓內孟山縣壬子以後該縣監徐潤璞李尙德宣川前府使李郁延殷山前縣監權中憲等罪狀令攸司稟處事啓下矣徐潤璞今方待命拿囚而李尙德下去京畿廣州地權中憲下去忠淸道牙山地云發遣府羅將竝拿來李郁延時在任所云發遣府書吏交代後拿來何如傳曰允
정조 19년
禁府啓目孟山前縣監徐潤璞原情云云問目內辭緣泛稱遲晩所當請刑是白乎矣旣有待判下議處照律之命待判下擧行何如判付啓昔之不畏法勢閥今之不畏法强弱通融國綱之解弛何至於是乎且聞孟山之邑弊邑不革則民不蘇救云事之痛駭莫有甚於渠者乎各別嚴勘以懲他倅爲旀纔釐弊之孟山如彼則他邑可知今年段待畢分還趁未捧前諸道分送文備郞反閱穀簿爲有矣穀若不如數倅或不知悛者該道豈可曰有道臣乎先自道臣難免譴責廟堂爲先關飭諸道按籓者爲良如敎又啓目前宜寧縣監具忠元原情云云傳旨內辭緣泛稱遲晩所當請刑是白乎矣旣有待判下議處照律之命待判下擧行何如判付啓言言發明事事分疏以渠供招推其事狀或不至於全然爽實是隱乙喩爰辭不可歸重繡啓亦當傾信其委折一一詳査仍閱倉簿令道伯論理狀聞事議處爲旀行査間此囚段姑放爲良如敎又啓目初檢官咸昌前縣監金成鎭原情云云問目內辭緣泛稱遲晩所當請刑是白乎矣旣有待判下議處照律之命待判下擧行何如判付內啓特未之求疑於無疑之致與執言實因之全然誤換有異罷職放送爲良如敎
정조 19년
持平尹在陽獻納金履喬校理嚴耆修撰崔獻重啓曰請出置罪人鄭致達妻亟令王府夬正典刑請物故罪人德相亟施孥籍之典請逆賊尙喆追施孥戮之典請亟寢昧爽以後申禁之命因許捧入未徹之啓特賜允兪半行刀割答曰不允
정조 19년
持平尹在陽獻納金履喬啓曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正全刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法請柳星漢亟令王府設鞫嚴問期於得情夬正邦刑請承款後物故罪人九宗亟施孥籍之典措辭現上答曰不允
정조 19년
持平尹在陽啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 19년
獻納金履喬啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭現上答曰不允
정조 19년
大司憲權裕疏曰伏以臣以百無肖似之賤品承萬不敢當之新命延拖時日屢犯違逋而尙未蒙鐫削之典間因朝家多事亦未能一言陳情私心惶懍無地自容念臣自丙午以後永謝臺閣不復以言官自居忍痛含冤緘口結舌于今已十年亦嘗以此屢暴於章牘之間伏想聖明猶或記有之矣今豈可以歲月之稍久職名之異前而復入於言議之地乎況此風憲之長卽有論執時政糾察百宮之責則尤非如臣之愚迷陋劣者所可擬議臣若貪恩畏義冒昧承膺則不但有辭卑居尊之嫌而已其於下負初心上累聖簡何哉玆敢略控危衷仰瀆崇嚴伏願天地父母俯賜體諒亟許鐫改臣新授職名仍令選部勿復檢議於言責之職千萬幸甚臣於乞免之章不宜復贅他說而第有區區所懷略此附陳焉五行刀割近年以來朝廷之上或有公議之齊發則輒命設禁而拒之一之再之便成一副當令典臣嘗慨歎于中矣今於此莫大之變又復設禁至嚴使不敢一言豈意聖明之世有此無於古之擧乎臣謂惟此禁令亟命除解俾言者盡言然後庶可以慰人心而振國綱矣抑又念以殿下之聖明光御二十年禹陰是惜文食不遑而治不徯志成效邈然習俗日渝如水益下此其故何哉臣恐導率之化猶有未得其要而然耶乾剛獨亢而君道不能下濟忠讜無聞而臣道不能上行含蓄之功少而英發之氣多喜怒旣欠於中節賞罰或施於過當而聖益自聖臣不盡臣入而筵席之酬酌出而章疏之敷陳無非綴緝言語譽道功德以求美於一時之觀聽而止焉今殿下所與爲國者不過如此等人而殿下猶且習熟見聞以爲己治己安而不思所以側席求賢與共圖治之方豈不慨然乎且以殿下天縱之聖絲綸動合典謨政令不違規度而一例都兪無少吁咈事係懲討之外未嘗見爭難覆逆納約自牖之人則是殿下雖無訑訑之聲音顔色而亦有遜於察邇拜昌之盛德矣當此卞聖誣請世道之日八方民庶擧皆拭目而想望此政反漓爲淳挽今回古之大機會也伏願繼自今益加警惕勵精求治俾有一初淸明之效焉月前捕將之打殺三漢聞是邪學之徒也雖云大臣筵稟指揮捕將而然此非尋常之變亦非祕諱之事固當究覈根節明正典刑使人得以知之人得以討之而乃於半夜無知之中急急收殺有若恐露端緖滅口掩跡者然此何意也此何法也邪學一種潛滋暗長尙不寢息將有滔天燎原之漸其爲世道之憂不覺凜然而心寒臣謂當該捕將拿問嚴勘仍令中外別加糾察期於廓淸斷不可已也臣治疏將上之際又以守令署經事天牌儼臨而情勢所迫復犯違傲臣罪至此萬死猶輕臣無任祈懇之至答曰省疏具悉近來公車未見衮躬之語到時政之指陳倘有言路勸飭之諭則如沈銖者流左發右出世道朝象之憂容有旣哉卿則能爲自聖盡臣等語而筵對章奏之無非綴緝言語譽道功德之者卿言切中時弊所與爲國者直是此等人予之見聞之熟習無惑乎卿言之憾慨也當猛省月前捕將之打殺邪學人三漢事卿至以捕將爲恐露端緖減口掩跡仍請拿勘而語意隱然拶逼於大臣卿何不知本事言之若是伊是大臣警咳於筵席欲付之法曹以其法處斷與衆棄之爲懲他毖後之圖而究竟之際未及移送則此豈一毫近似於滅口掩跡乎捕將事不允但經斃也故人未能曉然知之未能曉知也故恐有不知戢之慮此則卿疏不害爲先事之戒分付京兆以三漢姓名罪犯曉諭坊曲莫敢更犯其所導善而恥格之方在師儒士師按道典邑者之責須各存着皆爲聖人之徒
정조 19년
答儒生金道曾等疏曰省疏具悉賢關不失賢關之本色然後多士不期自重而自重有左右可言之言有諸大夫可言之言有國人可言之言縱使其言卽人人可言之言爾等非左右與諸大夫也待左右言之諸大夫又言之至于國人皆當言而未及言之時始可與言朝廷體貌自有層節今之侍從臺諫卽古之左右左右言之而卽獲肯諾以是諸大夫猶不欲疊床奈多士之效國人之言而不嫌其越俎者有非自重之道賢關之本色豈若此乎爾等自今率此敎遵厥式當言乃言其言自重則人畏士論物無遁情賢關尊而多士亦尊爾等明聽批敎交相告誡服膺原疏未下
정조 19년
乙卯七月初四日卯時上御誠正閣諸承旨持公事入侍時行左承旨林濟遠右承旨南公轍左副承旨李勉兢右副承旨蔡弘遠記事官趙台榮假注書吳泰曾記注官金錫泰金良倜檢校待敎徐有榘以次進伏訖上曰各房有公事乎以次進對無公事上命書榻敎曰留待守令入侍上曰未署經守令今有行公臺諫不必出牌皆於今日內署經卽令下直可也咸平縣監金基憲進伏上曰爾以先正奉祀孫與他自別守令之宣諭亦近文具特令除之下去後吏事期於考績之十上繡啓之首褒可也基憲退出上曰領相筵奏出擧條後江上米商侵漁之京兆刑曹堂上一一問名現告可也上曰大院君時享時樽罍之品儀物之薦下宗廟一等而今於判敦寧喪後主祭者似不可以喪服行祀其家在前如此之時必有已行之例自政院詳問以入可也命退承史以次退出
정조 19년
行都承旨李鼎揆行左承旨林濟遠坐右承旨南公轍坐左副承旨李勉兢奉命進右副承旨蔡弘遠坐直同副承旨柳匡天坐直注書趙台榮奉命進一員未差假注書吳泰曾仕直事變假注書任厚常仕
정조 19년
林濟遠啓曰備邊司郞廳來言今日賓廳日次而宗廟秋享大祭齋戒相値不得來會云矣敢啓傳曰知道
정조 19년
林濟遠啓曰禁衛大將金持默以前任漢城判尹事纔已罷職矣將兵之任不可一刻無總察之人何以爲之敢稟傳曰姑勿出代御將兼察牌招聽傳敎
정조 19년
李勉兢啓曰卽者修撰崔獻重謂以有事先壠陳疏徑出原疏旣無格例纔已退却矣此與無端徑出有異禁推傳旨雖不直捧而事體所在不可無警從重推考何如傳曰允
정조 19년
傳于李勉兢曰禮房承旨入侍
정조 19년
傳于李勉兢曰禮房承旨馳詣宗廟永寧殿奉審摘奸以來
정조 19년
傳于李勉兢曰奉審承旨入侍
정조 19년
傳于蔡弘遠曰昨於署牌政院之啓有情勢臺諫使之許遞差代意謂都憲亦入其中未肅拜之異於行公政院不爲微稟以致今日之更以批答改措語事入稟當該煩稟承旨推考一體捧傳旨
정조 19년
李勉兢以弘文館言啓曰本館下番闕直事甚未安新除授副校理沈興永卽爲牌招以爲姑降入直之地何如傳曰允
정조 19년
以副校理沈興永牌不進罷職傳旨傳于李勉兢曰只推
정조 19년
柳匡天以刑曹言啓曰依下敎義禁府律官韓尙鎰定配次着枷嚴囚之意敢啓傳曰姑放使渠更爲擧行可也
정조 19년
賑恤廳啓目粘連咸鏡道畢賑回啓云云守令察訪旣無褒著優異之績褒賞一款置而勿論是白乎矣至於殘鎭邊將之捐出薄俸自備三百包穀物者似爲褒嘉之典此則令該曹稟處爲白乎旀富民願納人等所納穀物一一計數還給後狀聞事分付爲白乎旀監賑人太貞樞段六邑檢察有何勞勩之可稱是白乎旀雖於曾前通一道大賑之時未有其例今此請賞事涉猥越有關後弊置之何如判付啓回啓得體竝只依此施行爲旀無論本道與他道願納穀物還給雖有朝令其所擧行若或名實不副則朝家之命令其可見信云乎卿其嚴飭各該道俾各着意無敢泛忽爲良如敎
정조 19년
乙卯七月初五日辰時上御重熙堂禮房承旨入侍時左副承旨李勉兢記事官趙台榮記注官金錫泰金良倜以次進伏訖上曰傳香爲之乎勉兢曰纔已傳香矣上曰承旨進去奉審摘奸而申後更爲進去以各別虔誠將祀之意申飭獻官及諸執事仍爲看檢行禮之時明日復命可也勉兢曰禮畢後修掃亦爲看檢乎上曰唯仍命退承史以次退出
정조 19년
乙卯七月初五日辰時上御重熙堂奉審承旨入侍時左副承旨李勉兢記事官趙台榮記注官金錫泰金良倜以次進伏訖上曰奉審皆無頉乎勉兢曰奉審尊所祭器祭井則皆無頉摘奸諸執事及樂工佾舞工人等則亦無頉矣上曰進排官中只以一員可爲兼進則使之兼進以爲省弊之地可也勉兢曰守井官掌牲令則有難兼進而其他官員則雖兼數事優可進排故依下敎分付矣命退承史以次退出
정조 19년
行都承旨趙尙鎭坐行左承旨林濟遠坐右承旨南公轍坐直左副承旨李勉兢坐右副承旨蔡弘遠坐同副承旨柳匡天坐直注書趙台榮仕一員未差假注書吳泰曾仕直事變假注書任厚常仕
정조 19년
藥房提調沈頤之行左承旨林濟遠啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
林濟遠以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
柳匡天啓曰大司憲未差執義李萬榮掌令閔師宣韓興裕持平尹在陽申龜朝呈辭監察茶時之意敢啓傳曰知道
정조 19년
傳于林濟遠曰諸承旨持公事入侍
정조 19년
以漢城府民家頹壓別單傳于蔡弘遠曰恤典令該廳卽爲分給事分付
정조 19년
兵曹口傳政事李得駿爲江華中軍
정조 19년
傳于南公轍曰龍珠寺建置爲園所造泡而事體自別故建置之始雖或有勸善緣募之擧今則本寺稍成貌樣留府與京司初不成給文牒而緇徒亦不敢爲行脚鳩財之計矣近聞筵臣言托以本寺之僧周行於官家村閭討錢之不足至於肆惡聽聞所及莫不駭惋云行者之眞假莫辨而外方之貽害忒甚者是豈成說乎令廟堂關飭諸道似此假托作弊之類隨卽摘發嚴刑定配事分付
정조 19년
傳于南公轍曰華城新設撥路爲所重也旣異於西路之邊報往來而已則新設之初當有一定之式以防違越之弊每月終監司以其各站形止開錄成冊具別單以聞事令廟堂分付畿伯及華留處
정조 19년
傳于南公轍曰弘文提學待開門牌招
정조 19년
柳匡天以兵曹言啓曰景福宮衛將金光瑞慶熙宮衛將全恒一俱以除授在外過限未上來竝依法典改差何如傳曰允
정조 19년
林濟遠以禁衛營言啓曰本營分授昭義門北邊體城頹圮處改築時所入石子今月初六日爲始東郊蘆原近處浮出取用之意敢啓傳曰知道
정조 19년
林濟遠以御營廳言啓曰本廳前軍色從事官鄭晩錫旣已敍用仍爲差下使之察任何如傳曰允
정조 19년
柳匡天以弘文館言啓曰本館下番無他推移之員不得已以上番姑降入直之意敢啓傳曰知道
정조 19년
吏曹參議成德雨疏曰伏以臣卽一庸憒癃蟄之蹤耳樣不入俗世與寡合雖在盛壯之年猶不足以備使令之末而秪以先故之故特蒙曲造之恩淸顯之地揚歷迨遍居然到下大夫之列榮寵極矣涯分溢矣此生此世無地報答惟有退守拙分歌詠聖澤庶幾爲一分塵刹之報至於淸官美職世旣不以是而待臣臣亦不以是自期迺者三銓除旨忽下於委巷跧伏之中惝怳踧踖誠不知措躬之所也噫朝廷官爵乃所以勵世磨鈍之具也毋論大小孰非難愼而至若銓選之職責任尤重甄注之權雖在於長席通塞之論亦關於下佐苟非地望足以厭服鑑識足以辨別者莫宜居之況臣楡景已迫蒲質先衰一切世事都付聾聵昔人所謂平居之時開口妄發接物之際回頭錯應者寔爲臣準備語也是豈可以擬議於此職也哉嗚呼擧賢授官上之所以使下之道也量才就職臣之所以事君之義也臣雖無似亦嘗粗聞此箇道理矣半世立朝雖不能出一言做一事以裨我聖上淸明之治而今於年紀衰邁之境又敢貪戀華貫翶翔名塗甘自歸於累聖簡而壞本分之科哉例勘曾未數日恩除又復如前滿心憂懼如添一病左右揣量有萬分必遞之義無一毫可强之勢玆不得不略入文字冒陳衷懇伏乞聖慈天地父母特軫人器之不稱曲諒辭巽之非飾亟命鐫削勿復檢擬以重公器以遂微諒千萬幸甚云云答曰省疏具悉爾其勿辭察職
정조 19년
校理嚴耆疏曰伏以臣庸愚顓蒙百無肖似而猥玷講製之班偏荷生成之澤尋常薄技每蒙褒奬前後驟遷皆出造化恩同河海報蔑涓埃至於再叨華選接武新彦又是設選後初有也驢技已殫於一鳴駑步無待於十駕而猶復曲賜剪拂益加陶鑄誨諭奬勉愈往愈摯如臣魯下何以得此於君父也中夜思惟不覺感涕之被面抑臣竊有至切之懇玆敢不避煩畏而仰陳之惟聖明矜察焉臣之病母年今六十有一矣素抱貞疾長在床褥輾轉沈痼便成癃老而臣家本貧寒性又迂拙藥餌之需無以盡意滫瀡之奉亦多不繼每詠烏反哺之詩只有人不如之歎臣歷踐淸班涯分太過何敢別有希求周旋邇列光寵已溢豈欲暫離承明而私情旣切便養爲急倘得百里之符以遂一日之養則區區至願庶可少展齎此情悃願一陳暴而猥越是懼今始冒瀆伏乞天地父母曲加諒察特命該曹畀臣一小縣俾遂至懇千萬幸甚云云答曰省疏具疏辭下該曹稟處
정조 19년
吏曹啓目粘連觀此弘文館校理嚴耆上疏則以爲臣之病母年今六十有一矣素抱貞疾便成癃老而臣家本貧寒性又迂拙藥餌之需無以盡意滫瀡之奉亦多不繼特命該曹畀臣一小縣俾遂至懇亦爲白有臥乎所嚴耆家貧親老菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 19년
乙卯七月初六日卯時上御誠正閣藥房入侍時提調沈頤之行左承旨林濟遠假注書吳泰曾記注官金錫泰金良倜檢校待敎徐有榘醫官柳光翼金孝儉金光國周命新李周憲吳仁豐安昌禧以次進伏訖頤之曰雨後暑氣乍退聖體若何上曰一樣矣頤之曰王大妃殿氣候何如上曰一樣矣頤之曰今日加黃連進湯劑或以暑氣未退而然耶上曰暑氣尙有未降者而不至大損節矣頤之曰惠慶宮氣候何如上曰近以暑感欠和而亦不甚劇矣頤之曰和中湯依方連進乎上曰依爲之上曰王大妃殿進御行濕六和湯前方中人蔘加三分加黃連七分限二貼煎入出榻敎上曰諸承旨持公事入侍賤臣承命出傳右承旨南公轍左副承旨李勉兢右副承旨蔡弘遠同副承旨柳匡天記事官趙台榮追入進伏上曰諸承旨各以公事進奏公轍等以次進對無公事上曰無公事者先退奉審承旨姑留勉兢進前上曰廟內修掃亦盡爲之乎勉兢曰臣與注書竝留諸處修掃告訖後始爲入來矣上曰昨夜夜氣淸郞積雨之餘天無點雲矣禮畢在於何時勉兢曰永寧殿禮畢在於五更一點前殿則始於二點禮畢矣上曰今番秋享擇日官招入日官李廷馥趨入上曰近日成霖昨朝傳香時尙有雨意矣夜來天霽氣淸日官當用嘉奬之典以爲激勸之方矣命書傳敎曰今日雨明日晴渠何敢知而誠心籌度亦或有鸛鳩之一點通處此所以近來勤加勸奬俾有專致之效者亦出於爲所重之意積雨成霖收霽無望昨自受香以後雲捲祭之夜天氣澄郞邊豆蠲潔享事順成況大享卜吉例在於前期三朔則今番推擇之致誠可知更當有別般勸奬觀象監前正命課學諏吉官李廷馥令該監兼敎授待窠調用上曰承旨之望無如近日之多名器之濫自知矣二品以上常未滿百昨今年連有慶賞以老職陞資者亦多日前慶禮時成班者恰過百數十矣濟遠曰明宣之際人才之蔚興最盛而嘉善常未滿二十云矣上曰雖以章服言之先朝時見朝班之着耳掩者甚稀堂下則尤爲絶稀再昨年眞殿行禮時二品以上無一人不着貂帽者近見參下諸人雖蔭官亦皆煖帽此亦侈風之日盛也上敎匡天曰爾是湖南人湖南之通籍者爲幾在昔卿宰皆出於嶺湖矣今也則未矣匡天曰登科者只擧湖南亦近六十許人矣上曰日前右相以爲古昔卿宰之帶職仍留嶺湖者亦多而近世則輒有一除以家在城外變通此古今之異也云其言亦是矣曾聞先朝有家住郊外而供仕承旨者云矣命書傳敎曰在外都承旨許遞前望單子入之待下批牌招察任上曰漢城府堂上入侍出榻敎判尹李在學右尹洪仁浩進伏上曰摠還再巡將以明日分給而向日賜米之民諸議皆以白給之異於秋糴初拔於再糶之籍者皆令許入矣果以此擧行乎在學曰已知委坊曲使之來待矣上曰先朝賜米之恤典頻頻有之部隷輩皆以鍾街上流乞驅來一炊之頃殆近百人或虛實相蒙或一人疊受此等事亦可見風俗之厚如玄酒大羹矣上曰江華中軍入侍錫泰承命出傳與江華中軍柳文植偕入進伏上曰爾是曾爲坡州牧使罪罷乎文植曰然矣上曰罪之易犯處今之江華亦前之坡州也爾則許遞出去可也命書榻敎曰江華中軍柳文植改差令該曹口傳差出仍命退諸臣以次退出
정조 19년
乙卯七月初六日午時上御重熙堂右副承旨入侍時右副承旨蔡弘遠記事官趙台榮記注官金錫泰金良倜以次進伏訖上曰江華中軍望筒尙不入啓卽爲入之事分付賤臣承命出傳命弘遠書公事判付訖命退承史以次退出
정조 19년
行都承旨趙尙鎭坐行左承旨李晩秀坐右承旨李勉兢坐左副承旨蔡弘遠坐直右副承旨鄭尙愚坐直同副承旨李肇源坐注書趙台榮仕一員未差假注書吳泰曾仕直事變假注書任厚常仕
정조 19년
蔡弘遠啓曰大司憲未差執義李萬榮掌令閔師宣韓興裕持平申龜朝尹在陽呈辭監察茶時之意敢啓傳曰知道
정조 19년
蔡弘遠啓曰來十一日朝參日次矣敢稟傳曰停
정조 19년
蔡弘遠啓曰來十一日專經文臣殿講日次矣敢稟傳曰爲之
정조 19년
蔡弘遠啓曰來十一日輪對日次矣敢稟傳曰當次人書入受點使之後日次同爲待令
정조 19년
鄭尙愚啓曰弘文提學徐有隣牌不進推考傳旨今方捧入而七夕製命下之後如是違牌事甚未安更卽牌招何如傳曰允
정조 19년
傳于李勉兢曰弘文提學徐有隣再牌不進推考傳旨今方捧入而七夕製命下之後連事違召無意承膺事甚未安所當更請牌招而係是一日三牌何以爲之敢稟傳曰藝文提學牌招
정조 19년
鄭尙愚啓曰奎章閣提學沈煥之牌不進推考傳旨今方捧入而同參考試自是法典如是違牌不卽承膺事甚未安更卽牌招何如傳曰允
정조 19년
蔡弘遠啓曰臣與藝文提學閔鍾顯偕往泮宮儒生試取則取券一百五十九張捧入之意敢啓傳曰入侍
정조 19년
以京畿都事趙得永狀啓當該撥將決棍因本道觀察使臣徐有防人言罔測情地震懍逬伏私次廢務俟勘是白乎等以臣代行緣由馳啓事傳于蔡弘遠曰幾墜墨池旋登恩山在畿伯叩謝之忱區區處義猶屬私事成命之下焉敢使都事替行乎然禮使之方四維爲先督令察任有非朝廷敦風厚俗之道速卽出場亦不害爲究竟法京畿監司徐有防今姑許遞正卿畿伯例有實職樞銜所佩密兵符出代間權授都事卽以樞銜入來肅命事嚴飭受符節次監司都事處成出諭書卽爲安寶下送畿營
정조 19년
承旨前望單子入之李晩秀李肇源鄭尙愚落點
정조 19년
傳于鄭尙愚曰科次入侍
정조 19년
兵曹口傳政事副司直南公轍
정조 19년
吏曹口傳政事鄭昌期爲蔚山府使
정조 19년
吏曹口傳政事徐謙淳爲宗廟令兼大司成單李晩秀
정조 19년
以知中樞府事徐有防牌不進推考傳旨傳于鄭尙愚曰待開門更爲牌招
정조 19년
蔡弘遠以承文院都提調意啓曰月食已過禮部回咨依例撰出正書安寶後定禁軍騎撥下送于灣府使之傳給鳳城將處以爲轉致北京之地何如傳曰允
정조 19년
鄭尙愚以摠戎廳言啓曰今日各部抄戶再巡分還時臣與漢城判尹李在學右尹洪仁浩本廳中軍申大謙開坐于平倉中部二百二十九戶東部五百二十八戶西部二千六百二戶南部一千一百四十一戶北部八百六十二戶鍊戎臺六十八戶合五千四百三十戶每戶二斗式合米七百二十四石以石完精白米各別擇給賜米民人中部三十一戶東部八十戶西部二百八戶南部一百三十五戶北部五十八戶合五百十二戶每戶二斗式合米六十八石四斗謹依下敎來頭不爲徵糴之意一一曉諭後一體分給而北漢一百十二戶亦每戶二斗式合米十四石十四斗定送營校與管城將柳鎭豐眼同分給之意敢啓傳曰知道北漢兩巡分還戶數石數爲幾許更爲草記可也
정조 19년
趙尙鎭以賑恤廳言啓曰漢城府民家頹壓別單判付內恤典令該廳卽爲分給事命下矣北部字內全家頹壓二戶各錢二兩東部字內完少頹多一戶布一疋南部字內完少頹多一戶布一疋合錢四兩布二疋恤典依例分給之意敢啓傳曰知道
정조 19년
前承旨成種仁狀啓今月初四日同副承旨柳匡天成貼有旨書狀內爾以領府事金憙身病不得前進事馳啓矣年老大臣之當暑撼頓致有吐瀉之愼節極用憫慮安心調理竢少間登程相當藥物令本道措備爾其傳諭于領府事爲旀諸相旣簉朝處義宜無異同則其所入城無關於偕來此時民邑之弊亦不可不念爾段先爲上來事有旨本月初六日臣在成歡驛祗受爲白有等以敬奉聖諭傳諭于領府事金憙處則以爲臣以負犯至重之蹤去月二十九日以後則分義所在不敢一刻仍留於鄕里卽自縣獄胥命所離發纔到天安郡猝得吐瀉之症末由趲程止留三日而如是濡滯尤極惶悶竊附古人獄中上書之義略陳實狀兼暴微衷而忍死擔舁寸寸前進僅到一站地病勢越添不得更進只自罔措而已此際偕來承宣傳宣所下傳諭臣於曉枕涔涔之中雙擎伏讀不覺涕血之交逬也蟣蝨微臣罪合萬死而聖念之勤摯恩言之鄭重至於如此又有相當藥物令本道措備之敎臣雖死於道路亦復何恨感激隕越之極不知所達云矣臣旣承先爲上來之命臣則卽爲上去緣由事踏啓字
정조 19년
禮曹判敦寧府事李灃去六月三十日卒逝云弔祭致賻依法例擧行何如判付啓依所啓施行爲旀大院君祠宇祭品旣用下太廟一等則時享奠獻豈可以襲謬之私禮用之乎祭禮之葬後反重於葬前者固陋之外可知其未遑旣聞之宜卽釐正大院君內外位四時時享前牧使李彦植未付都正之前以其長孫前正李爔具公服代行旣着公服令該曹知悉有職時不必付軍職無職時限三年卽以口傳付軍職因此而有詢問而處之者昔於故將臣李弘述之勸武也其兄則以大院君主祀不可以武臣爲之著爲式其弟弘述代爲勸武以此觀之則李爔之勸武亦違式又決武科何以區處爲可乎問于大臣及銓官草記爲良如敎
정조 19년
兵曹口傳政事副司果李爔
정조 19년
禁府照目孟山前縣監徐潤璞矣判付內昔之不畏法勢閥今之不畏法强弱通融國綱之解弛何至於是乎且聞孟山之邑弊邑不革則民不蘇救云事之痛駭莫有甚於渠者乎各別嚴勘以懲他倅罪從重論杖一百收贖告身盡行追奪又五年禁錮流三千里定配以其母年七十九無兄弟獨身收贖私罪奉敎依允
정조 19년
行副司直朴長卨疏曰伏以臣本以無似濫通仕籍廁跡周行于今十數年所矣再昨年夏待罪嶺邑將母往赴榮極專城衣食之供刀圭之奉莫非聖恩之攸賜欲報之德河海不足以深矣泰山不足以高矣區區塵露之願思效絲毫之力在任時以邑弊矯救之方欲一陳請而未果今已遞歸便屬過景而耿耿民憂尙在心中玆敢出位歷陳惟聖明垂察而採納焉大抵順興一府自是至殘之邑而接壤於豐基榮川相與魯衛之間者也官瘠民貧百不成樣其中弊之尤者貢蔘也軍政也本邑貢蔘春秋兩等合爲一兩六錢二分其他四時常貢淸蜜赤箭白茯苓等物巡營春秋納各樣藥材比之豐榮不啻倍蓰矣一年應入之價統爲一千一百三十九兩零而非本邑之所採皆是貿取封進者也其價則自前雖有應下會減米而不過一年十三石而已本官自備添給柴價租三百四十石醫生保收布錢一百七十兩人吏廳添給卜戶錢三十兩合爲五百七十兩零而實不足錢爲五百六十餘兩封進時稱縮價馱價人情雜費價其數亦夥然此則自官無處劃給每年醫檢白地擔徵故諸吏輪差擧行爲免偏苦而一徑此任則傾財破産之不足侵鄰徵族之無已今年如是明年又如是一境之民無大無小便作輪次之役莫可支保若此不已則官民之弊姑舍莫重御藥將至闕貢之境言念事體豈可成說乎軍政則本府元戶總爲二千四百十一戶內除其班戶私賤官屬校院生守護軍寺奴驛屬等戶所謂良戶之應爲閑丁者不過六百餘戶京外各軍如禁御上番軍禁御保砲保騎步兵樂工保司饔保水軍武學醫保巫保等元額合爲一千三百六十餘名以此良戶之六百餘數何以當軍總一千三百六十餘名之多乎每當歲抄逃老故應頉之數又不下百餘名而及其査括充定之時面里之望報者率多自他邑流離雇役於本土者苟充勘簿而彼皆無根着不恒居之類便復獸駭鳥竄莫不又顧之他收布之際指徵無處勢將侵督於雇主與元戶故一夫而當三四夫之役者或有之一戶而當五六戶之役者間有之冤呼痛楚溢目慘憐以之畢額無塡總之道良民無安土之樂畢竟流散之患迫在朝夕惟玆兩弊實是一道之最也至若蔘料自是土良常貢御廚珍品固不敢輕易議到而豐基榮川俱因守臣之建白豐之元貢中太半除減今爲一錢零定式封進榮之秋等元貢全數蠲除只於春等一次封進者乃是數年前事也軍政則再昨年自比安縣來順興府水軍二名亦因守臣之陳弊啓達移劃諸郡者也同省鄰邑皆蒙惠澤前後事實斑斑可據則逖矣彈丸獨漏於仁天一視之下者寧不爲興民之向隅而王政之欠典乎我殿下每當歉歲特推若保之恩身布與糴逋皆令蠲減十行絲綸藹然如春風和氣之洋溢動盪疲癃殘疾莫不懽欣鼓舞擧有樂生之願荒年之一惠政民之仰戴尙且如此矧玆宿弊巨瘼之非比於一時歉歲之患而若使大變通一矯救則其爲惠也尤當如何哉臣愚死罪竊以爲本邑兩弊一依豐榮比三邑之例貢蔘則限八錢分數均移於七十餘州則一邑所受不過爲一二分軍丁則雜色元額中較其苦歇除出二百餘名分送諸邑則其爲所受亦不下二三名在他邑則比如九牛之添一毛在本邑則一擧而除兩弊矣目今秋貢將迫簽丁不遠民吏之勢誠岌岌殆哉伏願聖上不以臣已遞而妄言特軫均視之念下詢廟堂趁今變通以爲一半分矯救之道焉嗚呼臣旣無其職妄陳至此固難免踰越之罪而第於目下事竊有憤惋憂慨者玆又附陳臣於春間得伏見黑山島宥還罪人李顯道疏批下者有曰年前筵敎渠輩庶可聞知此習若不痛革豈渠輩好消息乎辭旨截嚴誨責備至臣伏地惶隕繼以自悼也臣與顯道同一羈旅之臣殿下以臣輩無一介忠義之士爲是嚴敎有此處分彼顯道誠有罪矣方今之時辨聖誣討奸賊靖朝象壹民志是何等急先務而告君之辭終欠明白截直不過以無姓名沒着落之設含餬鶻突說得時弊而止固宜淵衷之不槪而島配之典烏可辭也噫嘻痛矣奸賊之千妖萬惡至凶極憯誣詆我聖躬疑亂我一世之罪已悉於諸臣之前後章奏而聖明亦已俯燭無餘臣不必更事架疊而鬼誅先及王章未伸黨與依舊盤結人心愈久迷惑聖誣罔極而無可雪之期義理益晦而無可明之日此誠忠臣志士奮不顧身死力討之時也然而向來三司之所論啓者止於若而人而旋蒙曠蕩之典置之不問之科自上明諭之敎始以非其時姑徐終以不欲爲停當又下付之當路公卿之敎而當路公卿亦皆拱手坐視迄無一人之劈破頭䐉打祛窩藏以爲辨明廓淸之道幾何而歲月流遷人情狃安遂至於蔓延抛置之境則後之視今日朝廷爲何如哉興言及此實不勝仰屋而流涕也噫徐有防之於浚賊也爵位之尊何渠不若寵遇之隆何渠可羨而乃反甘心黨附聲勢相藉拍肩追逐眉睫是承此有所請而或恐違咈彼有所欲而靡不曲從殆同駔儈之論價龍斷之市利而牢籠闔闢迷眩朝著爛熳和應欺謾世人不知義理之爲何物而駸駸入於汨董淟涊之境有識之憂歎厥惟久矣何幸乾道孔昭奸賊斯得朝參之日疏啓迭發渠若有一分圖報之心固當先人嚴討而反有周遮之意小無驚憤之色終始含默不發一言其忘君護黨之心昭不可掩伊時聖敎責以雍容貸以恩補在渠道理卽地泥首引罪請譴之不暇而按莅藩屛自同平人究厥情跡不可以一時薄譴而止者明矣且臣於月前捕廳事積年隱憂於心者有所一倍激發者噫彼李家煥直一鄙悖陰慝之徒也薄有文藝欺盜一世義理之變亂行止之閃忽卽渠之斷案而倡主邪學背馳吾道最是難赦之一大罪也嗚呼西洋妖術之斁敗倫常禍人家國有甚於楊墨老佛之道萬曆年間始入中國其後偏行於西南諸夷以及於日本宗文之黨而稱亂構禍流毒生民實浮於米賊風角之變則可見其挾左道肆妖言流爲寇亂之賊者矣家煥亦聖世中一物也乃敢壞天常而梗聖化胡至此極縱其癡甥購來幾卷之妖書誘會富人騙得許多之財貨自祚敎主廣張其術賊人之子斬人之祀者指不勝僂及至乙巳春秋曹之治獄也作爲文字要以自拔者可謂春雉之自鳴也年前聖策之問及曆象也敢以靑濛氣等不經之說謂之新法肆然製進主試發策題出五行而解元之對專主洋人之說幻五行而爲四行者卽渠之徒弟也科試文體禁令至嚴雖尋常稗說不敢尋摘而用之況以古無今無之妖言悖辭視作關節謂人可欺無難擢置不少顧忌據此數事其所以倡率徒黨壞亂世敎者尤可知矣一轉而爲乙巳秋曹之獄再轉而爲辛亥兩賊之變三轉而又有今番捕廳諸賊前後處分極其嚴正霜雪而雨露之頑如必恭猶且感化而此徒之如前熾蔓種下生種者此莫非薰染於家煥沈痼於家煥之致究其罪祟渠安敢免乎今若欲斥妖道而縱其巨魁則雖日誅千百恐無懲創之效矣伏願先將捕廳事嚴立科條播告中外分其首從各正其罪以爲扶正闢邪之道焉臣本孤畸年又衰暮不足有無而妄自論列者誠以民憂世道有不容泯默也駭機之立至在所難免聖明在上臣焉敢誣也臣無任云云
정조 19년
以行副司直朴長卨上疏傳于李肇源曰國綱雖曰不能振勵朝著雖曰不能整頓渠安敢爲說若是駭悖乎神思漸耗昨日之事猶且忘却而觀於渠疏所謂渠輩二字之敷衍而伊時批敎尙可依俙記得此未必指渠與李顯道而言者則旣云渠輩又稱臣輩而末乃曰臣與顯道同一羈旅之臣云者疑怪黯昧旨意難曉告君之辭焉敢乃爾自有疏章以來所罕見者且況渠亦國中簪纓非琉球日本昨今日向化之輩則羈旅之稱其敢萌於心而發諸口泚於筆而登諸章乎不可以人事上道理責之者而分義所在亦不可全然歸之不治治之科此蓋顯道徑放渠躡其尾而然也渠疏之陽斥顯道尤見心口之不相應欲爲溯本之政顯道還配然後勘渠之罪事面得宜而顯道之宥出於孝理之絜矩及今還發近於移怒顯道姑置之渠則爲先削名朝籍放之田間以爲爲人臣奏御不愼者之戒渠之尾論事言何齷齪聽猶錯愕幾其魚矣何云黨乎畿伯赤腔惟予燭之何物喜事輩敎渠爲此豈足爲敲撼畿伯之計乎眞所謂勞而無益矣工判所遭亦出於乘機投石洪樂安之尙未蒙扶正之奬者竊惡其心跡渠說亦何異是然與不黔之黑堗差殊則未可謂白地構誣此所以取譬於自谷而喬化腐爲新俾開自新之路仍斥情外之說於年前玉堂李東稷疏批者也渠所驅勒十倍於東稷則工判情地爲之愍然然工判之俾懲於攻異之訓近所目覩於筵席者人之爲言付之滄浪更下人十己百之工則於重臣何有外此順興民事特不過新話題目之換寫中庸手段不誠莫甚而其事則民事令政院抄下廟堂處之
정조 19년
領府事金憙疏曰伏以臣自去月十九日以後至于今日無日非罪而無日不罪之中其爲死罪有八九焉臣雖至愚豈不自知之耶臣之伊日事尙何言哉迫於嚴命進退顚倒自闕門而金吾自金吾而闕外自闕外而閭舍半夜街路徊徨罔措古大臣之以道殉身至誠體國者曾有是乎此其爲死罪一也及其翌日嚴敎又下則臣徒知怵分而畏義不能有進而無退遂至逬出城外而繼以有動駕經宿之擧此何等事也此何等時也臣於此時驚遑崩迫直欲無生而乃緣門禁之不敢犯一二箚疏便同塞責此其爲死罪一也門禁始解入城有命而是時義分則決不敢冒沒進身故不得不退伏江郊惟俟嚴誅而深夜附奏之啓又屬昧爽之後未蒙批旨情窮勢蹙忙陳短章徑尋鄕路此蓋出於萬不獲已欲全微諒而名以大官豈忍去國於此時乎此其爲死罪一也旅店中宵承宣踵至疏批傳敎罔非人臣所敢聞者而臣於修啓之際四體投地五內失守只陳草草數語而聖敎之下迷不知變殆若頑然悍然全不識君臣分義者然此其爲死罪一也蒼黃之行僅到鄕廬而以此罪負至重之蹤不敢一刻偃處於私次泥首席藁胥命縣獄而纔經一宵旋卽上來此實由於洊承截嚴之敎棄咫尺之守而去就乖戾聽聞駭惑絲毫無補於國事而隳國綱壞國體則極矣此其爲死罪一也薄勘未幾旋命勿施此莫非大聖人造化也臣雖頑如木石豈不知畏威含恩於霜雪雨露之中而第以臣之不忠無狀幸際聖明之時最被罔極之恩報蔑涓埃誠淺匡救畢境下策只出於一己自處之義依舊官職反歸於貪榮喪恥之科此其爲死罪一也臣行到天安猝地中暍命在頃刻此時趲程其勢末由濡滯三日百般治療以爲俟少減寸寸前進之計而一日二日伏枕叫苦只自北望雲天不勝犬馬之忱終訣明時臣豈忍有是心而執跡而論之則有似乎盤桓而不進者此其爲死罪一也始自江效各還其鄕卽臣與諸大臣之所同然而惟臣鄕里最遠京闕諸大臣則皆已造朝而臣之上去獨此遲延此其爲死罪一也臣旣有此許多死罪只宜縮首囚舌惟嶺海之命鈇鉞之誅是俟是期而腔血煎熬按住不得敢請一言而死臣本愚蠢雖於朋儕間不能爲善柔之態況敢以一毫謟諛之辭進於吾君乎臣於平日恒言必曰吾君聖人也此實有欽仰悅服於微衷者而但未知聖人亦有此過乎周公之過過而非過也殿下之過過而失中也此豈臣素所冀望於聖明者乎日月之食人皆見之及其更也人皆仰之鄒聖之至言也儻殿下克體日月之更遄改聖人之過則臣雖卽地滅死可以瞑目於地下矣臣卽伏見三十日所下諸大臣書啓後別諭則向日批敎收還之請特賜允從矣臣雖在涔涔中不覺蹶然起坐心口相語曰我聖上轉圜之量翕受之德雖古聖君無以過矣況其時箚啓臣所聯陳而今奉此敎臣亦與有幸矣然殿下旣有此敎則又何爲而更有無往非權之敎也夫經者常行而不可易者也權者或出於不得已者也是以無時不然無物不在者經也一猶難矣況可再乎者權也此千古以來聖賢之所以必守大經而不數數然於權者也臣愚死罪竊敢以爲殿下今日之權恐將復爲他日之權而伏況暫還而旋仍旣仍而復還果是無往非權則從今以後大官之去就進退乃所以爲殿下隨時用權之道乎殿下學貫天人洞見萬理必於經權之分素有金秤上秤出來者而今反以此爲敎聖意所存固非愚臣所敢妄度者而亦不敢曰全未仰揣矣伏乞聖明穆然深思固守聖人之經法勿用一時之權宜使此批敎還收之命堅如金石信如四時以光殿下聖德以解群臣之憂慮焉臣旣不能卽進京輦之下恭俟誅殛之典敢於此時猥陳此說此又臣之死罪也如臣死罪實無倖逭之理亟賜處分以嚴邦憲不勝大願臣無任云云答曰省疏具悉卿懇九件引慝貶損太過卿之若是實緣於予予甚愧恧難以容喩風波旣屬過境批敎宜付遂事到今追提不已已甚至於還收傳敎中無往非權之諭卽不過泛言事理莫須然疑於未然之前竊恐費慮爲枉費之歸不多言卿其諒之所愼向可聞欲復路此時欣企不啻如渴特遣承宣宣此批旨兼訊行中起去自餘在筵上面悉仍傳曰傳諭承旨同副承旨進去
정조 19년
掌令閔師宣疏曰伏以臣老母宿抱貞疾常有凜然之憂方當夏秋之交暑潦之餘昨夕猝患暑癨頃刻危急雜試藥餌僅得回頭而上吐下注眞元大脫委身床席都無省覺臣左右扶將實難跬步暫捨當此合啓方張之時循例呈告殆若占便者然情私焦灼之中益添滿心惶隕玆敢冒入文字仰瀆宸嚴伏惟聖慈天地父母亟命遞臣職名俾便救護仍治臣瀆擾之罪以肅朝綱千萬幸甚臣無任云云踏啓字
정조 19년
持平申龜朝疏曰伏以今日臣子卽衣君衣食君食而北面於殿下之廷者也忍見君父之受誣罔極而無一介剖心剸腹以爲痛辨之道尙此飮啄自如言笑如常荏苒時日玩愒爲事臣分虧矣人理滅矣臣中夜掩泣臥輒蹶起如不欲生者迄至于今矣嗚呼從古亂逆何代無之而豈有如妖浚之至凶且憯者乎猗歟我殿下道冠百王治挽三古屛遠戚畹不近婦寺朝夕之所咨訪而接燕閑者卽近密之詞臣也視其恩數無異家人論其處地逈出朝班其所愛戴而圖報之者宜其百倍他人而被浚賊者忍於喣濡之中潛蓄虺射之毒庇覆之下反懷梟音之惡白日潛蹤若浼朝廷之爵暮夜嘯聚締結不逞之徒通八方之賄而車載輦輸傾一世之權而掀天動地以至大內之一動一靜無不伺察朝庭之一政一令專事譏訕造言於疑似之際而東西閃忽憑藉於深嚴之地而陰陽捭闢欲義理之漫漶則變幻於逆順之間欲人心之渙散則疑亂於用捨之際謂君上之所厭聞而言路必欲壅閼謂上意之不可咈而風俗日就淟涊言言譸張事事矯誣其所排布必欲汚君德而乃已其所設施必欲亡人國而後已若使此賊苟延時月之命則四百年宗社將不知稅駕於何地而幸賴仁天之默佑明神之垂騭朝陽之鳳一鳴奸兇之膽先破顯戮未施鬼誅徑加輿憤若洩而未洩群心宜定而靡定而迺殿下尙用寬典罪名只行於焚誥王章不及於鋤黨此固廷臣夙宵憤鬱者而若臣之刻骨之痛腐心之冤別有所在焉噫嘻彼賊之矯誣我殿下玷累我殿下惟百其說不一其端雖若陰翳螮蝀之固無損於太淸日月而以訛傳訛愈出愈凶漸染於人心詿誤於世道則不可家喩而戶說亦恐日恬而月嬉彝倫斁絶綱紀壞亂方來之憂有不可勝言者夫然則辨聖誣三字豈非今日急先務乎臣請沬血而條陳之一則曰以言忤旨則加以亂逆之誅也噫自殿下臨御以來語涉衮躬則必軫翕受之量朝無箴規則益懷來諫之德以言見忤者一無其人至曰加以亂逆者何所指也一則曰某逆以官侈勢重見誅之說也逆復之凶自干天誅偉簡之罪已成斷案則初何關於官太侈勢太重耶凶如逆復惡如偉簡而敢生陰護之意欲售背馳之計者其心所在將欲何爲一則曰將取姑與之說此說雖出於翼煥之口而苟究其根柢則妖賊之所倡也漢室之太阿不到唐宗之權綱在上與之奪之何所顧憚而以殿下光明正大之德豈用此顚倒籠絡之術耶一則曰偵探之四布也淸平世界何用偵探此說一出之後擧世疑懼中外驛騷尋常過客謂之廉深流離行丐目以譏詗至以爲閭巷細瑣皆入於九重必曰無微不燭噫太陽中天姸媸莫逃則顧何待於偵探而知之耶鉤幽摘隱是漢唐中主之所羞爲也以殿下明聖而豈有是耶一則曰朋儕之燕遊也噫朋友居五倫之一而燕遊是太平之像以殿下郅隆之治際千一昌熙之運鼓瑟吹笙和樂且湛不害爲賁飾之方臣嘗仰聆以是事勸勉於筵臣者屢矣彼何心腸瞬目搖手有若切禁而至諱者然竝與尋常慶弔假日參尋而廢却之淸朝之忌諱多端民風之迫隘轉甚者豈非此輩造言之故也寧不痛哉一則曰饋遺之憑藉也噫是何言也竊瞷我殿下所御之服不過平人之綿苧也所處之室不過昔構之修葺也所進之饌不過數器之適口而已而一遇水旱則惟正之供不吝蠲減每當慶節則方物之饍必命省抑克儉之衷遠貨之德可質神明而渠敢以四方水陸之輸私門火齊之堆隱然歸之於莫重之地以爲掩其跡而歸其怨之資是可忍也孰不忍也謂天可誣天其可誣乎至於一段之說臣不忍泚筆也臣不忍聲言也嗚呼殿下篤於人倫過於私情彼亂本之罪惡實是宗社之罪人也慈殿之罪人也一國臣民不共戴天之讎也天下萬世所共必誅之惡也雖使大舜之達權周王之則友處之三尺王章在所難屈而殿下猶復掩護於輿憤之中曲庇於必討之時一帶沁水亦曰近地而情思一發則自不能抑上不顧宗廟太后之重下不恤八域臣民之憤昨年行一過擧今年行一過擧猶以爲不足數月之間再次招來在臣民爲罔極之變而在聖上出苦心之私則彼輩所謂外飾也非實心者天下萬古寧有是也臣亦昨今年伏閤廷籲中一人也每當一番過擧輒限與賊俱生而自聞此語之發憤痛之中又添百倍之憤痛臣固惟此一說決非一俊賊所獨倡也和應者有之宣播者有之臣不能刳心灑血以暴殿下之誣而忍與此輩竝肩廁跡共立於一天之下此何人斯此何人斯言之及此直欲籲天而無路也惟此七條誣上之語實爲一大痛辨之案而凡我東頂天立地者孰不欲食肉寢皮而何來一二臣外側聽屢月尙無以此爲說者數千湖儒裹足上來身先廷紳泣血叫閽我聖上菁莪之敎育鳶魚之作成於斯盛矣臣伏見批旨若曰在於在下之道理臣於此俯而讀仰而思有以仰殿下之盛意也噫此箇義理以殿下視之則事關聖躬在廷臣言之則誣逼君上今有爲人子者有人誣其父於罔測之科陷其父於不韙之目爲其子者必當號泣奔走辨訴於鄕黨訟暴於官府子職是已雖其父之有嫌於自己之事亦不當呵責而禁止之也今此臣等之情私何異於是也君臣大倫也凡人主之欲敍五倫者必先於是以我殿下敦倫之治每軫矯俗之方克懋牖化之道今於辨誣義理若顧小嫌而忽之則此所謂拘細節而遺大防也以殿下明睿之鑑寧有是也雖然難齊者人心也莫矯者俗習也臣觀夫近日世道久染於妖賊之窠臼積畏於妖賊之勢焰一向撑柱不能擺脫如鄭昌順者敢以國邊黨伐之說肆發於反詈之章如金履翼者乃以湛滅網打等語威喝於章甫之疏噫人心俗習一至此哉認妖賊以國邊指正論爲黨伐則營護之跡難掩泥獸之鬪矣至於履翼則湖儒忠憤何關於渠而渠罪渠自知之必欲沮戲者毋乃春雉之鳴耶妖賊雖斃猶復力戰公議箝制人口至於此極殿下雖責之以在下道理其如人心之日就陷溺世道之莫可收拾何哉臣言至此不覺失聲而長痛也伏願殿下亟加三思特降明諭頒示八路鋤治餘黨以靖一世則聖誣可以辨矣彝倫可以樹矣惟殿下澄省焉臣旣以辨聖誣爲第一義而目下傷倫悖理之俗亦莫過於所謂西洋之學敢此尾陳焉噫彼洋學卽海外鴂舌之邪方也以父母爲甕是絶父母之恩也以君臣爲外是滅君臣之義也以養生送死爲贅以刀鋸刑死爲榮孟子所謂無父無君是禽獸也楊朱之爲我墨翟之兼愛猶爲異端而其害甚於洪水猛獸況此滅倫悖常之邪說乎惟我東方賢聖繼作禮儀是崇君臣父子之倫孝悌忠信之道燦然昭明習與性成而何來邪學闖然流入愚夫愚婦固不足道而雖以搢紳士夫之稍解文字者轉相漸染思以易俗年前處分不啻嚴正而猶不知悛又有近日捕廳之事其如火益熾如水益深從可知矣世道之憂容有旣哉今雖昭布罪惡肆諸市朝日後之慮有不可言半夜捕廳急急打殺滅口掩跡猶恐蔓延在彼黨諱惡之意容或得之而在吾道闢異之方不當若是都憲之請罪捕將固是正論而殿下不惟不賜允兪乃反過費辭敎有若分疏者然臣不勝慨然之至臣謂當該捕將拿問其委折從重嚴勘斷不可已也臣又有所附陳者明義錄義理之漸就湮晦是臣之所嘗憂歎者也臣於昨秋應旨之疏首先言此及承批旨乃以修明堅守何待爾言爲敎臣至今莊誦感激于中而曾未幾何隄防漸壞至於鄭妻之率置輦轂樂述之移配畿甸而極矣殿下非不知鄭妻之罪麟賊之凶爲萬世難貰之逆而節次解弛無難壞了臣愚死罪竊以爲殿下高明之學猶有所未盡天理之公未有以勝夫人心之私而然耶惟我殿下法天行道代天理物天之道無私而已豈可以一私字貽累於光明之德耶惟願殿下亟允群請明正鄭妻之罪惡特降明命遠屛狑賊之諸子使亂賊知懼義理益明殿下亦於政令施措之際每戒以私而害公否闡一部之大義焉仍竊伏念臣家之蒙被聖恩難遍歷數頂踵毛髮皆歸造化叔姪兄弟咸囿陶甄欲報之德山高海深昨年是月適叨薇垣略論李錫夏之駭悖反遭金履成之詆斥積怒叢集群咻畓至儻非我殿下至仁至德拯拔而曲庇之則臣身之得有今日未可保也今此恩除感激雖切追惟往事餘悸尙存暫膺雖伸義分仍冒有乖廉防伏乞聖明特許鐫名以安私分焉臣無任云云
정조 19년
以持平申龜朝上疏傳于李肇源曰豈可謂之言疏乎疏紙徒費疏語沒着朝象之不靖臺體之不尊無非此輩所爲其爲辱朝廷壞臺閣當如何雖曰求昌言先從此等荒雜之疏嚴飭然後庶可食其效原疏還給爲先刋其選而遞其職近日以來換頭迭出者卽此等不率敎之類若是而何時其可爲淸平之治乎嚴飭三司不敢更提近所謂辨誣事而所謂辨誣云云豈不奇怪之甚乎所謂可辨者何事而有能辯之者所謂所誣者何誣而有能破誣者乎除非先朝戊申之事其敢輕言辨誣二字乎設令宵小憸細之人或有暗容利嘴之事太陽中天邪氣自當遁形隨其現發登時誅竄則亦何必乞口渠輩使之辨誣乎臺閣傳謄之章駭然極矣且於論人之際私意橫流罹漏相雜徒致物情之抑鬱甚至前銜之疏種種突出尤屬堂陛不嚴之一端自今辨誣二字無敢說出近於厥事邊彈駁之章切勿呼望若有冒禁抱疏往來於政院望門近處者付之法司刑治違禁之三司不禁之承旨當別樣嚴勘前銜疏之希覬投呈者情狀可痛此後名以前銜來呈如許之疏章而使之接跡於延英門現影於金虎門則色承旨當該堂上亦施投竄之典以此傳敎大書於古所謂六仙樓壁上
정조 19년
乙卯七月初七日卯時上御誠正閣諸承旨持公事入侍時行都承旨趙尙鎭行左承旨林濟遠右承旨南公轍左副承旨李勉兢右副承旨蔡弘遠同副承旨柳匡天記事官趙台榮假注書吳泰曾記注官金錫泰金良倜檢校待敎徐有榘以次進伏訖上曰承旨各以公事進前尙鎭等以次進對無公事上曰無公事者先退承旨一人留待命書判付上曰同副爲試所承旨進去泮宮命書傳敎曰同副承旨持此御題與藝文提學偕往泮宮試取以來又命書榻敎曰內閣提學牌招同參考試又命書榻敎曰惠慶宮進服祛暑和中湯依前方五貼製入仍命退承史以次退出
정조 19년
乙卯七月初七日申時上御重熙堂右副承旨入侍時右副承旨蔡弘遠假注書吳泰曾記注官金錫泰金良倜以次進伏訖上曰先捧之券提學先爲持入事使院隷傳于泮宮設場所可也命書傳敎曰儀軌廳校正之任亦有所重人言之過情旣知之矣年前對策中淸義氣差亦足爲一說謂之正論則未也是豈斷人平生之事乎旣非科作而文亦浩汗若非同做共硏者容喙於蕭墻盈握之軸轉語一句之如此如彼他人猶不得以知之況所謂朴長卨之爲今日廷臣稱以羈旅之輩者之耳郭何以得聞乎卽此一事風習不美校正堂上李家煥申飭行公使之依例仕進校正又命書榻敎曰蔚山府使之代令該曹口傳差出待下批催促下送命退承史以次退出
정조 19년
乙卯七月初七日申時上御誠正閣七日製科次入侍時同副承旨柳匡天假注書吳泰曾記注官金錫泰金良倜藝文提學閔鍾顯內閣提學沈煥之直閣李始源檢校待敎徐有榘校理嚴耆以次進伏訖上曰他承旨入侍蔡弘遠趨入進伏上曰同副先出仍爲下直傳諭于金領府可也命書傳敎曰左承旨右承旨與傳諭承旨許遞前望單子入之待下批牌招察任上曰御題應試異於泮庠此一券大筆麤書太欠敬謹矣一提學方帶成均坼封知名使儒生施罰可也命書傳敎曰七日製居首生員鄭祐榮直赴會試之次生員鄭遂龜進士朴昌壽給一分其餘草三下次上進士南鼎寬生員鄭祖榮進士李禎彬進士金秀臣各紙筆黑施賞又命書榻敎曰入格儒生明日待令鍾顯曰永興本宮追躋後祭品當爲加磨鍊而初頭區劃不可不十分致愼故臣於筵稟後往復該道臣使之詳細條列回報而事在遠外自爾遲滯如欲等待其酌定則其間莫重享祀之需將有苟簡之慮分付道臣爲先以道內公穀推移劃送後依數會減何如上曰依爲之出擧條鍾顯曰永興精忠祠頃因特敎宣額日當爲賜祭而咸興彰義祠亦有賜額之成命矣凡祠院宣額時例有致祭之規香祝亦爲一體齎送而獻官及執事以道內守令差定擧行事分付該道臣何如上曰依爲之出擧條煥之曰都城四山多養松木遮掩巖壑衛護城牒奚但爲觀瞻之美所以知累百年雨露之餘鬱鬱爲帝城之佳氣也豎石定界以字刻標分屬各軍門又置四山參軍大松則禁其偸伐稚松則護以滋長朝家法意亦甚嚴也近年以來各軍門雖有禁松之號實無禁松之效惟彼三四罷軟參軍徒步巡山而已官不奉法民無所憚始以拾葉而折其枝因折枝而犯其株又犯株而遂斫其根矣臣於春間巡審宮墻四圍之外則大松風落中松蟲損在在空缺而至若城廊遠近諸處無論峯麓高低過半爲童濯之形城門左右接連人家垣屋之地則曠然數十步無一株松若其地形妨於種松之處固或然矣雖以豐麓宜松之處亦一例任其赭岸而視若尋常則此烏在朝家豎標分界禁護長養之意也自今四山岡麓不但護其舊松之鬱鬱亦須養其新松之承承更以此意嚴飭各軍門就其字內所管申修禁法仍於春初各以松子勤爲播種或移植稚松而又其該道參軍任其看護長養之方則不出十年庶有四山蒼翠鬱然成林之美矣敢此仰達上曰依爲之卿之所奏果好一番之飭易歸文具各別嚴立科條俾有實效卿亦時或別考勤慢慢者論罪亦令廟堂留意於責效之方而自朝家當有憑驗將臣束濕之能否爲先以此別般嚴飭可也出擧條煥之曰紫門軍契元貢所下木三十同內七同半換作布十五同以給事年前定爲節目而臣曹木布皆以代錢劃給亦有定例木一疋代錢二兩布一疋代錢一兩也故貢人所受依舊爲三千兩錢則渠輩稱冤以爲本曹關東布以一疋價二兩代捧則渠等貢價亦以此二兩之數劃給云云春間大臣筵稟仍令本曹或以本色布或以二兩錢出給俾有朝家恤瘼之實矣今年則果以布十五同劃給而臣曹每年所捧之布不過六十餘同其中除出十五同則亦有諸般用下不足之慮矣臣意則以元貢木三十同依前出給而木五同加爲劃下仍作年例定式似好矣上曰依爲之出擧條命書傳敎曰特敎之下尙無動靜事體所在殊甚未安知中樞府事徐有防從重推考牌招行公命退諸臣以次退出
정조 19년
行都承旨趙尙鎭坐行左承旨李晩秀坐右承旨李勉兢坐直左副承旨蔡弘遠坐右副承旨鄭尙愚坐同副承旨李肇源坐直注書趙台榮仕一員未差假注書吳泰曾仕直事變假注書任厚常仕
정조 19년
李肇源啓曰大司憲掌令一員未差執義李萬榮掌令韓興裕持平尹在陽呈辭監察茶時之意敢啓傳曰知道
정조 19년
李晩秀啓曰禁衛營將官來言今日本營軍兵日次私習云矣敢啓傳曰知道
정조 19년
李晩秀啓曰御營廳將官來言今日本廳軍兵日次私習云矣敢啓傳曰知道
정조 19년
備忘記淸州營將李相豐下直長弓一張長箭一部片箭一部筒兒一箇賜給
정조 19년
以刑曹判書李得臣初度呈辭傳于鄭尙愚曰詞訟重任豈可輕遞金吾之人言何關於司寇則强覓殆近不誠原疏還給處義阮伸則必欲尋單抑何委折豈其赴衙申飭憚於入勞而有此擧乎若此則飭敎無所施雖非此人豈無刑判
정조 19년
以知中樞府事徐有防牌不推考傳旨傳于李晩秀曰更爲牌招
정조 19년
以知中樞府事徐有防再牌不進推考傳旨傳于李晩秀曰更爲牌招
정조 19년
以知中樞府事徐有防三牌不進推考傳旨傳于李肇源曰隨牌屢違今至四牌事體所在萬萬寒心今聞自城外轉向楊州地云者是豈身不已有夷險不避之意乎雖不知恩命事其老兄如事乃父則俾不遠遊其責在於判敦寧任其所之不禁尋鄕判敦寧事亦極寒心違牌傳旨勿施從重推考更卽牌招
정조 19년
以政院知中樞府事徐有防雖有牌招之命已爲尋鄕不得牌招事微稟傳于李晩秀曰飭敎何如則豈敢若是乎分義所在萬萬駭然爲先罷職
정조 19년
傳于李晩秀曰近來備局擧行之駭然曰甚一曰甚至今日適有招問者而所謂郞吏輒稱不知竝與簿書之事駭然若此此蓋下位有司之全不檢飭而然當該堂上李時秀爲先越俸一等後復若此難免重勘以此嚴飭
정조 19년
以副校理沈興永牌不進罷職傳旨傳于蔡弘遠曰只推
정조 19년
傳于李肇遠曰坐直承旨入侍
정조 19년
傳于李肇源曰再明日次對進定於明日
정조 19년
李肇源啓曰明日次對兩司當爲進參未署經外呈告人員竝待開門牌招何如傳曰允
정조 19년
蔡弘遠以弘文館言啓曰本館下番闕直事甚未安副校理沈興永旣有只推之命卽爲牌招以爲姑降入直何如傳曰允
정조 19년
李勉兢以禮曹言啓曰永興精忠祠咸興彰義祠宣額致祭事命下矣致祭祗受吉日令日官推擇則來八月初十日十五日十六日俱吉云以此日中推移設行事分付該道臣何如傳曰允
정조 19년
趙尙鎭以摠戎廳言啓曰本廳草記批旨內北漢兩巡分還戶數石數爲幾許更爲草記可也事命下矣北漢抄戶一百十二戶鍊戎臺抄戶六十八戶合一百八十戶初巡每戶各三斗再巡每戶各二斗式兩巡分給合米爲六十石矣敢啓傳曰知道保障重地宜有別異依賜米民戶例勿爲徵糴可也
정조 19년
趙尙鎭以賑恤廳言啓曰東部昌善洞洞契任掌金大云今月初八日本洞路傍得一歲遺棄男兒同里居良女石召史欲爲收養西部聚賢洞契任掌金宗輝今月初八日本洞路傍得二歲遺棄男兒同里居良女朴召史欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 19년
鄭尙愚以忠勳府言啓曰本府書寫忠義衛李昇明瓜滿代嫡長忠義衛李海觀差下依例以假郞廳稱號何如傳曰允
정조 19년
右議政蔡濟恭箚曰伏以臣妄犯擅行之罪反媒優異之渥知申旣使偕來恩札仍命齎傳此豈負罪賤臣所可承當者哉身未自有駕不容俟而不特默念愆尤無面可顯賤疾從以適苦轉側亦且須人尙未得一進文石之陛仰請金木之誅伏地惶霣瞻天戀結際伏見都憲權裕疏本其論列捕廳事也曰以大臣筵稟指揮者卽指臣而言也所請三漢之罪不容誅不但爲邪學之斁敗倫彝假稱華人來敎以惑愚氓者其妖惡叵測決不可一刻留齒於橫目之列故臣果以此謦咳筵席使捕廳嚴覈奸藪仍付秋曹以其法處之豈料三漢之喜死惡生喫杖如飴緘口無一言揚楊竝命乎哉以其經斃爲絶憤者臣之心未嘗不如都憲之心故以此備言於諸僚相合席之時以致憤痛之意今乃以祕諱疑之者特不識伊時事實之裏面而然也然臺閣之有此等言論實淸朝所不可無之事臣豈不拜受也噫俗漸淆漓人無矜式所謂一種邪學詿誤蚩蠢之徒將至於父不父子不子之境其爲聖化之累不啻如洪水猛獸憲疏所請申飭中外別加糾察期於廓淸者亶出於扶植世敎之意依此施行斷不可已然當此人心不淑之時鄕黨之間暗結仇怨者安知不以甲而指乙曰這人也爲邪學以乙而指甲曰這人也爲邪學以是而爲暗擠謀陷之計則其爲村里之騷擾將不知至於何境臣果不待都憲之言業欲以糾察中外爲請而慮之及此姑且趑趄今都憲先之其言雖不可不用而末稍之弊亦宜嚴飭竝乞留神焉憲疏之後臣宜卽陳疏一暴事狀而神精昏耗數行文字無以締構今始短箚自引亟降稽慢之誅以勵臣分焉取進止答曰省箚具悉卿懇都憲疏語嘗得情外而卿不惟不以爲不然至曰臺閣之有此言論實淸朝所不可無之事臣豈不拜受也云云與古大臣所謂諸有忠慮於國者但勤攻吾之闕則事可成功可翹足而待矣者可以表裏看旣感雅量更欲公心彼不知卿者必不暇於愧赧愧赧邪學註誤之弊父不父君不君夫不夫其流將歸於爲賊爲盜必待大行掃蕩然後可能知戢與其然矣盍若防之於未然卿於年前著書而斥之今又筵稟而誅之譬之於洪水猛獸期於廓淸而後已予以此爲期卿亦以此應之月計之效必當有灼然難誣者又或徒致繹騷反啓告訐之習則有非時措之宜此則卿言尤完好京兆行會未知如何爲說朝筵欲問於京兆尹矣因公事酬應而未果際見卿箚若合符契曷不如卿言尾附一言過矣安心安心仍傳曰此批答遣史官傳諭
정조 19년
乙卯七月初八日卯時上御熙政堂諸承旨持公事入侍時行都承旨趙尙鎭行左承旨李晩秀右承旨李勉兢左副承旨蔡弘遠右副承旨鄭尙愚同副承旨李肇源記事官趙台榮假注書吳泰曾記注官金錫泰金良倜檢校待敎徐有榘以次進伏訖上曰各房有公事乎尙鎭等以次進對無公事上曰公事之進奏以房次也非座次也此後先自吏房進對可也上曰入格儒生入侍出榻敎生員鄭祐榮鄭遂龜鄭祖榮進士李禎彬金秀臣以次進前祐榮前奏姓名上曰兄弟竝選亦云奇哉平日所工孰優孰劣祐榮曰兄勝於弟矣上曰筆劃纖斜此是一種時體予甚不取從今宜學師儒之長遂龜前奏姓名上曰汝每榜得參矣但今之試券頗非得意似應熟工在表而賦非所長也遂龜曰賦未滿百矣祖榮前奏姓名上曰做業各體竝爲幾何祖榮曰賦四百表五百矣禎彬前奏姓名上曰爾亦前此屢見抄矣秀臣前奏姓名上曰以爾詞賦之才昨日之券似太遜矣有初試乎秀臣曰方有兩初試矣弘遠曰以臣所知鮮有此儒之比而數甚奇窮每入科場或爲人倩草則輒得其利自爲試則輒屈矣上曰戶曹郞廳若已來待入侍戶曹正郞尹光心進伏上曰宗廟西墻低又將頹昨諭兵判使之改築而無但委之紫門監汝亦眼同董飭光心曰該色非臣之任上曰雖非該色汝須監董命書傳敎曰近來士習寒心出榜在昨日待令之命亦在昨日開鑰已久之後未及於臨殿時所爲駭然該儒生朴昌壽南鼎寬爲先勿限年停擧榜目拔去以懲他儒怠慢之習仍命退諸臣以次退出
정조 19년
乙卯七月初八日戌時上御重熙堂坐直承旨入侍時右承旨李勉兢假注書吳泰曾記注官金錫泰金良倜以次進伏訖上曰忠淸水營成冊錦以爲衣後弊不可長卽爲還下送使之改修正上送可也命退承史以次退出
정조 19년
行都承旨趙尙鎭坐行左承旨李晩秀坐直右承旨李勉兢坐左副承旨蔡弘遠坐右副承旨鄭尙愚坐同副承旨李肇源坐直注書趙台榮仕一員未差假注書吳泰曾仕直事變假注書任厚常仕
정조 19년
李勉兢啓曰今日乃是處署自明日視事當爲取稟而老炎愈甚新涼未生姑觀日候更稟之意敢啓傳曰今年有閏節候不晩視事自明日依例取稟
정조 19년
李晩秀啓曰來十一日專經文臣殿講爲之事命下矣處所以何處爲之乎敢稟傳曰來頭日次儒生殿講同爲取稟
정조 19년
刑曹判書前望單子入之徐有防落點
정조 19년
李晩秀啓曰新除授刑曹判書徐有防方在罷散中何以爲之敢稟傳曰敍用
정조 19년
鄭尙愚啓曰新除授刑曹判書徐有防時在京畿楊州地斯速乘馹上來事下諭何如傳曰聞是一舍之程卽爲出牌嚴飭
정조 19년
傳于李肇源曰人言自人言恩除自恩除迷如不知褒若不聞違牌之不足至於尋鄕尋鄕之不足若是坐違不有其身者若是乎只知有公者果若是乎徒費飭敎大涉屑越刑曹判書徐有防下義禁府推考
정조 19년
傳于李勉兢曰軍士房承旨入侍
정조 19년
傳于蔡弘源曰左副承旨入侍
정조 19년
以校正堂上李家煥再牌不進推考傳旨傳于李晩秀曰更爲牌招
정조 19년
以校正堂上李家煥牌不進推考傳旨傳于李晩秀曰更爲牌招
정조 19년
以校正堂上李家煥三牌不進推考傳旨傳于李晩秀曰本職許遞俾伸廉隅仍付軍銜專意校役
정조 19년
兵曹口傳政事行副司直李家煥
정조 19년
以忠淸監司柳焵狀啓領中樞府事金憙到成歡地病勢越添姑爲仍留事啓判付內聞卿復路到成歡姑又滯留云其間果獲勿藥而何當入城耶此意令偕來承旨傳諭承旨如已上來以地方官傳之事回諭爲良如敎
정조 19년
玉堂前望單子入之應敎李始源校理李羲甲副校理李錫夏兪漢寓修撰趙德潤韓光植副修撰李龜雲鄭來百落點
정조 19년
以副校理李錫夏兪漢寓修撰趙德潤牌不進罷職傳旨傳于李晩秀曰只推
정조 19년
傳于李肇源曰聞已來待金吾之外云何必置對禁推分揀刑曹判書徐有防卽爲牌招夜將闌矣牌去來嚴飭違牌勿爲呼望捧傳旨
정조 19년
李肇源啓曰刑曹判書徐有防違牌勿爲呼望事命下而屢度催促奉牌闕外夜漏已深無意承膺揆以事體誠極未安推考警責何如傳曰豈有如許分義豈有如許道理亦豈有如許格式乎懸牌申禁奉牌創例夜漏向分之時承宣廳坐院隷聲澌一重臣之弊何至於此此啓辭勿施傳旨爲先捧入更爲牌招斯速膺命
정조 19년
以刑曹判書徐有防再牌不進推考傳旨傳于李肇源曰更爲牌招
정조 19년
以刑曹判書徐有防三牌不進推考傳旨傳于李肇源曰更爲牌招
정조 19년
以刑曹判書徐有防四牌不進推考傳旨傳于李肇源曰四鼓旣過四違何意從重推考更卽牌招
정조 19년
以刑曹判書徐有防五牌不進推考傳旨傳于李肇源曰五更撤漏五違召牌事體之寒心固無論曉起引見賓對至于今酬應而尙不膺命抑何所執更爲牌招有關國體爲先從重推考待開門牌招
정조 19년
李勉兢以兵曹言啓曰依下敎臣煥之與戶曹判書臣李時秀戶曹正郞臣尹光心進詣太廟外東墻自宮墻連接處至大門周行內外詳細看番則第一處三間第二處三間第三處三間半第四處二間第五處一間第六處一間第七處一間半大門西邊一處七間合二十二間土石動退有將頹之慮待潦雨快收令該曹擇日改築而其外面土蓋瓦間間脫落處改築時一體修補之意分付何如傳曰允
정조 19년
李晩秀以都摠府言啓曰今日入直內三廳武兼禁軍及軍兵等當爲中日習射而國忌齋戎相値不得爲之之意敢啓傳曰知道